**САНАЛЫН ТОВЬЁГ**

2021.06.28. Улаанбаатар хот

|  |  |  |  |
| --- | --- | --- | --- |
| **Д/д** | **САНАЛ** | **САНАЛЫГ ТУСГАСАН ЭСЭХ** | **ТАЙЛБАР** |
| **МОНГОЛ УЛСЫН ЗАСГИЙН ГАЗРЫН САНАЛ** | | | |
|  | Хууль санаачлагч Хууль тогтоомжийн тухай хуулийн 12 дугаар зүйлийн 12.3.1 дэх заалтад заасны дагуу тухайн асуудлыг гагцхүү хуулиар зохицуулахаар Монгол Улсын Үндсэн хуульд заасан тул хууль тогтоомжийн хэрэгцээ, шаардлагыг урьдчилан тандан судлах шаардлага үүсээгүй гэж үзэж тандан судалгаа, үнэлгээ хийхгүйгээр хуулийн төслийн үзэл баримтлалыг боловсруулан баталсан байна.  Энэ нь Хууль тогтоомжийн тухай хуулийн 8.1.1-д хууль санаачлагч “энэ хуулийн 13 дугаар зүйлд заасны дагуу хууль тогтоомжийн хэрэгцээ, шаардлагыг урьдчилан тандан судлах, эсхүл энэ хуулийн 51 дүгээр зүйлд заасны дагуу тухай харилцааг зохицуулж байгаа хууль тогтоомжийн хэрэгжилтийн үр дагаварт үнэлгээ хийх;” гэж, мөн хуулийн 14.1-д “Хууль санаачлагч хууль тогтоомжийн хэрэгцээ, шаардлагыг урьдчилан тандан судалсны, эсхүл хууль тогтоомжийн хэрэгжилтийн үр дагаварт үнэлгээ хийсний үндсэн дээр үзэл баримтлалын төсөл боловсруулна.” гэж тус тус заасантай нийцэхгүй байна.  Түүнчлэн, Хууль тогтоомжийн тухай хуулийн 21.1-д “Ерөнхийлөгч, Улсын Их Хурлын гишүүн санаачилсан хууль тогтоомжийн төслөө түүний үзэл баримтлал, танилцуулга, хууль тогтоомжийн хэрэгцээ, шаардлагыг урьдчилан тандан судалсан, эсхүл тухайн харилцааг зохицуулж байгаа хууль тогтоомжийн хэрэгжилтийн үр дагаварт үнэлгээ хийсэн, хууль тогтоомжийн төслийн үр нөлөөг үнэлсэн, хууль тогтоомжийг хэрэгжүүлэхтэй холбогдон гарах зардлын тооцоо хийсэн тайлангийн хамт санал, дүгнэлт авахаар Засгийн газарт хүргүүлнэ.” гэж заасан шаардлага ч хангахгүй байна.  Иймд 2019 оны 01 дүгээр сарын 01-ний өдрөөс хүчин төгөлдөр мөрдөгдөж байгаа Төрийн албаны тухай хуулийн тодорхой зохицуулалтыг өөрчлөхийн тулд хуулийн хэрэгжилтийн бодит байдалд дүн шинжилгээ хийж, хуулийн төсөл боловсруулах үндэслэл, шаардлагыг бодитой тогтоосоны үндсэн дээр хуулийн төслийн үзэл баримтлалыг боловсруулах нь зүйтэй. | **Тусгасан.** | Хууль тогтоомжийн тухай хуулийн 51.3-т хууль тогтоомжийн хэрэгжилтийн үр дагаварт хийх үнэлгээг тухайн хууль тогтоомжийг дагаж мөрдсөнөөс хойш 5 жил тутамд хийхээр заасан бөгөөд Төрийн албаны тухай хууль хэрэгжиж эхлээд 5 жил болоогүй тул хэрэгцээ, шаардлагыг урьдчилан тандан судлах нь зүйтэй гэж үзэж Төрийн албаны тухай хуульд нэмэлт өөрчлөлт оруулах тухай хуулийн төслийн хэрэгцээ, шаардлагыг урьдчилан тандан судалсан болно. |
|  | Хуулийн төслийн үзэл баримтлал болон танилцуулгад “…Төрийн албаны зөвлөл хуулийн биелэлтийг зохион байгуулах бэлтгэл ажлыг сайтар хангаж чадаагүй, үйл ажиллагааны гүйцэтгэлд нь хяналт тавьдаг, гарч буй алдаа дутагдлыг арилгуулах, мэргэжил, арга зүйн зөвлөгөө өгөх тогтолцоогүйгээс” төрийн албаны төв байгууллагыг Засгийн газрын дэргэд шилжүүлэх шаардлага үүссэн талаар дурдсан байна.  Гэвч хуулийн хэрэгжилтэд гарч буй алдаа дутагдал, хүндрэлийн талаарх нарийвчилсан тооцоо, судалгааг хийж мэдээллийг үзэл баримтлалд тусгаагүйгээс Төрийн албаны зөвлөлийг Засгийн газрын дэргэд шилжүүлэх болсон үндэслэл, шаардлага тодорхой бус байх тул энэ талаарх холбогдох тооцоо, судалгааг хийсний үндсэн дээр үзэл баримтлалд тусгах нь зүйтэй байна.  Мөн төрийн албаны төв байгууллагыг Засгийн газрын дэргэд шилжүүлснээр хууль тогтоох болон Улсын Их Хурлаас байгуулагддаг байгууллага, шүүх эрх мэдлийн байгууллагуудын албан хаагчдын хүний нөөцийн асуудалд Засгийн газар оролцох нь зохимжтой эсэхийг нягтлах.  Түүнчлэн, Төрийн албаны зөвлөлийг Засгийн газрын дэргэд шилжүүлэх зохицуулалтын хүрээнд Монгол Улсын Засгийн газрын тухай хуулийн 12 дугаар зүйлийн 1 дэх хэсэгт “…төрийн захиргааны байгууллагын тогтолцоо, бүтцийн ерөнхий бүдүүвч боловсруулж Улсын Их Хуралд өргөн мэдүүлж, энэ талаар гарсан шийдвэрийг хэрэгжүүлнэ” гэж заасны дагуу “Төрийн захиргааны байгууллагын тогтолцоо, бүтцийн ерөнхий бүдүүвчийг батлах тухай” Улсын Их Хурлын тогтоолд өөрчлөлт оруулах асуудлыг орхигдуулахгүй байхыг анхаарах. | **Тусгасан.** | Хуулийн төслийн үзэл баримтлал болон төслөөс төрийн албаны төв байгууллагыг Засгийн газрын дэргэд шилжүүлэх зохицуулалт, үндэслэл, шаардлагыг хассан. |
|  | Хуулийн төслийн 1 дүгээр зүйлийн 1-д “23.7.Энэ хуульд заасан төрийн жинхэнэ албаны ерөнхий шалгалтад тэнцсэн Дээд боловсролын санхүүжилт, суралцагчдын нийгмийн баталгааны тухай хуулийн 8.7-д заасан журмаар тодорхойлсон дэлхийн шилдэг их сургууль төгссөн иргэнд энэ хуулийн 23.2-т заасан ажилласан жилийг тогтоосон тусгай шаардлага хамаарахгүй.” гэж тусгажээ.  Дэлхийн шилдэг их сургууль төгссөн иргэнийг төрийн албанд ажиллуулах асуудлыг зарчмын хувьд дэмжиж байгаа боловч дээрх зохицуулалт нь Монгол Улсын иргэн төрийн алба хаах, төрийн албанд анх ороход тавигдах болзол, шаардлагад тэгш бус, ялгавартай нөхцөл тогтоохын зэрэгцээ Монгол Улсын Үндсэн хуулийн Арван дөрөвдүгээр зүйлийн 2 дахь хэсэгт “…хөрөнгө чинээ, эрхэлсэн ажил, албан тушаал,… үзэл бодол, боловсролоор нь ялгаварлан гадуурхаж үл болно.” гэж, Арван зургадугаар зүйлийн 4 дахь заалтад Монгол Улсын иргэн “ажил мэргэжлээ чөлөөтэй сонгох,… эрхтэй.” Гэж, Төрийн албаны тухай хуулийн 7.1.4-т заасан “Монгол Улсын иргэн төрийн алба хаах адил тэгш боломжоор хангагдах” гэж, Хүний эрхийн түгээмэл тунхаглалын 23 дугаар зүйлийн 1 дэх хэсэгт “Хүн бүр хөдөлмөрлөх, ажлаа чөлөөтэй сонгох,… эрхтэй.” гэж, Иргэний болон улс төрийн эрхийн тухай олон улсын пактын 25 дугаар зүйлийн (с)-д “иргэн бүр тэгш эрхийн ерөнхий нөхцөлтэйгээр улсдаа төрийн алба хаших эрх, боломжийг эдэлнэ” гэж тус тус заасантай нийцэхгүй байна. | **Тусгасан.** | Хуулийн төслийн 1 дүгээр зүйлийн 1-ийн “23.7.Энэ хуульд заасан төрийн жинхэнэ албаны ерөнхий шалгалтад тэнцсэн Дээд боловсролын санхүүжилт, суралцагчдын нийгмийн баталгааны тухай хуулийн 8.7-д заасан журмаар тодорхойлсон дэлхийн шилдэг их сургууль төгссөн иргэнд энэ хуулийн 23.2-т заасан ажилласан жилийг тогтоосон тусгай шаардлага хамаарахгүй.” гэсэн хэсгийг хассан. |
| **ИРГЭД ОЛОН НИЙТЭЭС ИРҮҮЛСЭН САНАЛ** | | | |
|  | Ч. Сүрэн Тэр дэлхийн шилдэг юм бол адилхан доороосоо яваад шилэгдээд гарна биз | **Тусгасан.** |  |
|  | lyechinkhand@gmail.com Наанадаж төрийн албанд ядаж хэлний боловсролтой хүмүүс байх хэрэгтэй байна. Ажлын туршлагаасаа харахад төрийн албанд маш муу, чадваргүй хүмүүс олон байна. Чадварлаг залуусаа дэмжиж байж хөгжлийн бодлого зөв замнана | **Тусгаагүй.** |  |
|  | lyechinkhand@gmail.com Дэмжиж байна. Дэлхийн шилдэг 50, 100 сургууль төгссөн гэдгийг шалгуур болгох хэрэгтэй. Чанар дагаж мэдлэг байдаг юм шүү. | **Тусгаагүй.** |  |
|  | Ч. Сүрэн 2 гараа өргөе огтоосоо дэмжихгүй. Энийгээ битгий өргөн барьж түмэн олны дургүйцлийг хүргэ. Яаж дүнхүүрэхээрээ ийм болдгийн. | **Тусгасан.** |  |
|  | E. Batbayasgalan Эсэргүүцэж байна. Кастын системээ хуульчлах санаа МАНай энэ ху-лг-айч нарт их байгаа лдаа. Жирийн иргэдийн хүүхдүүд авах ёстой тэтгэлгийг дээрэмдэж явсан, төрийн мөнгөөр хүүхдүүдээ сургаад ирэнгүүт нь шууд дарга болгох арчаагүй адгийн санаа Архангайн мул-гуу Ё.Баатарбилэгээс л гарна. Санаа нь "Дэлхийн шилдэг сургууль" гэдгийг боловсролын яамны хэзээ ч өөрчилж болдог дагалдах жижиг журмаар тогтоох юм байна. Энэ нөхдүүдийн хүүхдүүд нь сураггүй сургуульд сурсан болоод төгсөж ирэнгүүтээ өнөө журмаа санаагаараа өөрчилж хүссэн үедээ хүссэн хулгайчийнхаа хүүхдийг дарга болгодог болгох нь лдээ | **Тусгасан.** |  |
|  | g. baasanjav Дэлхийн шилдэг их сургууль гэдэгт яг аль сургуулиуд багтаж байна? МУИС багтах уу? | **Тусгасан.** |  |
|  | Б. Баясгалан Хуулийн өөрчлөлтийг дэмжихгүй байна. Дэлхийн шилдэг их сургуулиудад сурсан ч Монголдоо ирээд багаас нь ажиллаад сураад, ажилласан жилээ гүйцээх шаардлагатай гэж үзэж байна. Дэвшүүлэн томилох асуудал мөн адил дотоодод сурсан хүнээс ялгаагүй, зөвхөн ажиллах ур чадвар, хандлагыг үнэлж, дүгнэсэн байх шаардлагатай. | **Тусгасан.** |  |
|  | osorjamaa.sukhtumur@gmail.com Дэмжихгүй байна. Эх орондоо дээд боловсрол эзэмшсэн иргэдээ ялгаварлан гадуурхсан, эрхийг нь зөрчсөн төсөл байна. | **Тусгасан.** |  |
|  | T. Otgonbayar Би Оюу-Толгойд ажилладаг энд өчнөөн гадаадад төгсдөг хүмүүстэй цуг ажилладаг гэхдээ тэр хүмүүс хэзээ ч сургуулийн нэр шигээ тийм сүртэй сайн байж чаддаггүй Ардчилсан үнэт зүйлээ гээж ноёны хүүхэд ноён болдог хууль санаачилж байгааг дэмжихгүй | **Тусгасан.** |  |
|  | naranbat546@gmail.com энэ хуулийг эсэргүйцэж байна учир нь гадаадын их сургууль төгссөн хүнийг төрийн албан тушаалд шууд томилно гэсэн утга бүхий заалт нь Монголын их сургууль төгссөн олон чадварлаг залуучуудад өрсөлдөх боломжийг үгүй хийж байна. Төр иргэдийн шударга өрсөлдөөнийг хангах ёстой. Энэ хуулийн төсөл нь шударга өрсөлдөөнийг хангахгүй байна | **Тусгасан.** |  |
|  | muugiid55@gmail.com Ноёдын хүүхэд ноён болж, харц ардын хүүхэд ядуурдаг кастын систем рүү явж байна шүү. Эсэргүүцэж байна | **Тусгасан.** |  |
|  | У. Лхагважаргал Хэдий дэлхийд шилдэгт тооцогдох сургуульд суралцсан байсан ч дотоодын сургуульд суралцсан чадварлаг хүмүүст энэ нь тэгш бус байх болно. Эсэргүүцэж байна. | **Тусгасан.** |  |
|  | Б. Чанцалдулам Энэ хуулийн шинэчлэлийг эсэргүүцэж байна. Монголд хэдэн хүн хэний хэн сургуульд явахыг ард иргэдэд тодорхойгүйгээр зохион байгуулдаг байж монголдоо төгссөн өндөр чадалтай хүмүүсийг төрийн албанд ажиллахыг дахин хязгаарлаж 2 удаа хохироох болоод байна | **Тусгасан.** |  |
|  | Б. Баттулга Дэмжихгүй | **Тусгасан.** |  |
|  | Д. Мандалмаа Энэ хуулийн төслийг чинь дэмжихгүй байна. Эх орондоо сурж байгаа залуусыг ингэж доромжлох шаардлага байгаа юмуу? монголдоо сурж байгаа залуус хэн ч биш үү? | **Тусгасан.** |  |
|  | I. Davaadorj Дотоодын их сургуулийн үнэ цэнийг унагаах ийм заалтыг Боловсролын сайд байсан хүн оруулж байгааг ойлгохгүй юм. Шинэчлэл өөрчлөлтийг өөр газрын номын дуу сонссон хүнээр хийлгэх нь зөв ч төрийн залгамж чанар гэж нэг зүйл баймаар юм. Ажлын байран дээр ихээхэн ялгаатай, 8-16 жил болж байж тушаал дэвших хугацаа шаардах замаар ямар ч хүн суралцахыг бодохгүй. Тэглээ ч дээр заасан хуулийн 8.7 заалт жирийн айлын хүүхдэд олддог тэтгэлэг биш гэдэг нь тодорхой. Хачин мэдрэмжгүй хуулийн төслөө эргүүлэн татах нь зүй биз ээ. Дотоодын их сургуулийн үнэлэмж, ялгаварлан гадуурхлыг бий болгохгүй байхыг шаардаж байна | **Тусгасан.** |  |
|  | Б. Төрөө За больж үз. Ийм хуулийн заалт гэж юу байсан юм бэ! Өөрөө боловсролын сайд байсан хүн ийм нэмэлт өөрчлөлт оруулах гэж санал аваад байхдаа яахав дээ. Гадны сургууль төгсөөд юугаа ч мэдэхгүй нэг бацаан төрийн албанд шууд ороод захиргааны албан тушаалд томилогдоод төрийн нэг байгууллагыг удирдаад явж чадахгүй албан хэрэг хөтлөлтөө ч мэдэхгүй албан бичиг төлөвлөж чадахгүй хүн яаж төрийн байгууллагыг удирдах юм? Холбогдох хуулиудаа ч мэдэхгүй нэгэн яаж удирдах вэ? Энэ зүгээр улс төрчид болон төрийн өндөр албан тушаал хашдаг нөхдүүд өөрсдийнхөө хүүхдүүд болон хамаатан садангуудынхаа хүүхдүүдэд төрөөс сургалтын тэтгэлэг, хүү багатай зээлийг ямар нэгэн байдлаар албан тушаалаа ашиглан авч өгөн гадаад сургаад төгсхөөр нь шууд төрийн байгууллагад дарга болгох л хуулийн нэмэлт өөрчлөлт юм байна. Үе удмаараа төрийн байгууллагад дарга хийх нэг заваан тогтолцоог бий болгох гэж байгаа юм байна. Ё.Баатарбилэгээ чи сайд байсан хүн ийм юм хийх гэж зүтгээд арай байна шүү!!! Монголчууд энэ хүний үнэн царайг чинь таньж авсан байх. 12 дугаар зүйл.Төрийн захиргааны албан тушаал 12.1.Төрийн захиргааны албан тушаалд төрийн бодлого боловсруулахад мэргэшлийн зөвлөгөө өгөх, уг бодлогыг хэрэгжүүлэх үйл ажиллагааг төрийн захиргааны удирдлагаар хангах, зохион байгуулах чиг үүрэг бүхий дараахь албан тушаал хамаарна: 12.1.1.Төрийн албаны зөвлөлийн дарга, гишүүн, ажлын албаны удирдах, гүйцэтгэх албан тушаал; 12.1.2.Улсын Их Хурал, Ерөнхийлөгч, Засгийн газар, Үндсэн хуулийн цэцийн ажлын алба, Шүүхийн ерөнхий зөвлөлийн болон Шүүхийн сахилгын хорооны ажлын алба, бүх шатны шүүхийн Тамгын газар, шүүхийн захиргааны бусад байгууллага, прокурорын ажлын албаны удирдах, гүйцэтгэх албан тушаал; /Энэ заалтад 2021 оны 01 дүгээр сарын 15-ны өдрийн хуулиар өөрчлөлт оруулсан./ 12.1.3.Санхүүгийн зохицуулах хороо, Үндэсний статистикийн хороо, Сонгуулийн ерөнхий хороо, Хүний эрхийн Үндэсний Комиссын ажлын албаны удирдах, гүйцэтгэх албан тушаал; 12.1.4.Үндэсний аюулгүй байдлын зөвлөлийн ажлын албаны удирдах, гүйцэтгэх албан тушаал; 12.1.5.яамны Төрийн нарийн бичгийн дарга, яамны удирдах, гүйцэтгэх албан тушаал; 12.1.6.хуульд өөрөөр заагаагүй бол Засгийн газрын агентлагийн удирдах, гүйцэтгэх албан тушаал; 12.1.7.аймаг, нийслэл, сум, дүүргийн иргэдийн Төлөөлөгчдийн Хурлын нарийн бичгийн дарга, аймаг, нийслэл, сум, дүүргийн иргэдийн Төлөөлөгчдийн Хурлын болон Засаг даргын ажлын албаны удирдах, гүйцэтгэх албан тушаал; 12.1.8.хуульд өөрөөр заагаагүй бол аймаг, нийслэлийн Засаг даргын дэргэдэх улсын төсвөөс санхүүждэг нутгийн захиргааны байгууллагын удирдах, гүйцэтгэх албан тушаал; 12.1.9.хот, тосгоны захирагчийн ажлын албаны удирдах, гүйцэтгэх албан тушаал; 12.1.10.хуульд заасан бусад албан тушаал. | **Тусгасан.** |  |
|  | B. GAndiimaa Гадаадын шилдэг их дээд сургууль төгссөн л бол бурхан болох нь л дутуу болжээ. Монголынхоо боловсролын системийг өөд нь татахын оронд ингэж уландаа гишгэж болдог юм уу. Одоогийн мөрдөгдөж буй 23.2 заалтыг хэвээр үлдээхийг дэмжиж байна. | **Тусгасан.** |  |
|  | Х. Батцэцэг Энэ хуулийн нэмэлт өөрчлөлтийг дэмжихгүй байна. 1-т Манай улс 3 сая гаруй хүн амтай байж нийт хүн амын 20% нь төрийн албан хаагч хэтэрсэн төсөв хэтэрсэн албан тушаал нэг албан тушаал дээр 2-3 албан хаагч байна гэдэг угаасаа хүнд байдаг улсын төсөвт хэрэгцээгүй зарлага их гаргэдэг. 2-т гадаадын болон дотоодын их дээд сургууль төгссөн гэдгээр нь иргэдийн боломжийг хааж байна гэдэг шудрага бус бөгөөд хүр бүр тэгш эрхтэй байх эрхийг зөрчиж байна. 3-т захиргааны удирдах албан тушаал гэдэг болон туршлага, мэдлэг гээд тал бүрийн чадахтай байх зүйн хэрэг. | **Тусгасан.** |  |
|  | b. bayaraa Энэ хуулийн заалтыг дэмжихгүй байна. Гадаадад шилдэг сургууль төгссөн гэдэг нь Төрийн албанд ажиллах аливаа мэдлэг, ур чадвар суусныг илтгэхгүй юм. Төрийн алба нь Мерит зарчмаар мэдлэг, ур чадвар, туршлага нь ажилласан хугацаа, дадлага зэрэг дээр суурилж бий болсон хүнийг дэвшүүлэх нь зүйн хэрэг юм. Их, дээд сургуулиас диплом авах, ажлын арга барил, ур чадвар, дадлага туршлага суух гэдэг нь ялгаатай ойлголт юм. Нөгөө талдаа Монгол Улсын боловсролын системийг үгүйсгэж, уландаа гишгэсэн хуулийн заалт гэж харж байна. | **Тусгасан.** |  |
|  | М. Амина Хуулийн төслийн 23.7 дххь заалтыг ямар учраас оруулж ирж байгаа вэ? Захиргааны удирдах албан тушаалтанд туршлагатай хүн байх ёстой юм биш үү? Гэтэл ингээд шууд төгссөн хүнийг авах нь ямар учиртай юм? Дотоодын их сургуульд төгссөн хүн шууд орж болдоггүй гадаадад төгссөн хүн орж болдог? Ингэж ялгаварлан гадуурхаж болдог юм уу? | **Тусгасан.** |  |
|  | E. Batbayasgalan Энэ хулгайч нар кастын системээ хуульчлах нь лдээ. Төрийн мөнгөөр хүүхдээ гадаадад сургаж, ирэнгүүт нь дарга болгох новшийн системтэй болохыг эсэргүүцэж байна. | **Тусгасан.** |  |
|  | keygenme86@gmail.com Ямар ч санал алга. Гагцхүү хурдан батлуулахыг л хүсье. Засгийн газар журмаар зохицуулдаг болох нь маш зөв. Би яаманд ажиллаж бгаад 2017 онд түр чөлөөлөгдсөн. Тэр ондоо сургуульд яваад 2019онд төгч монголдоо ирээд урьд нь ажиллаж байсан газартаа удирдах албан тушаалын нээлттэй шалгалтыг өгсөн юм. Гэтэл би хууль, iq, түүхийн тестээр өрсөлдөгчөөсөө 26 илүү авч яридцлагад орсон. Тэндээ 3 оноо илүү авч нийт 29 оноо өрсөлдөгчөөсөө илүү авсан. Гэтэл төрийн албаны зөвлөл сүүлийн 3 жил ажилласан үнэлгээнд өгөх 30 оноог 0 гэж үнэлээд 1 оноогоор ялагдсан юм. Сурч ирсэн хүнээ ажилласан туршлагагүй гэж унагадаг хуулийн тэр заалтыг зөв хэрэглэхийг төрийн албаны салбар зөвлөлүүдэд чиглэл болгож өгөөрэй. | **Тусгаагүй** |  |
|  | B. Ganzorig 44.1.Албан ажлын зайлшгүй шаардлагыг үндэслэн төрийн жинхэнэ албан хаагчтай тохиролцож, эсхүл тухайн байгууллагад 10 ба түүнээс дээш жил нэг албан тушаалд ажиллаж байгаа албан хаагчийг удирдлагын санаачилгаар төрийн албаны нэг байгууллагаас нөгөө байгууллагад тэдгээрийн удирдлагын хооронд харилцан тохиролцсоны дагуу шилжүүлэн ажиллуулж болно. гэж заасны ... удирдлагын санаачлагаар гэсний ард, байгууллага нэгж хооронд эсхүл... гэж нэмэлт оруулах. | **Тусгаагүй.** | Хуулийн төслийн зорилго, үзэл баримтлалд нийцэхгүй. |

---oOo---